Múzeum kysuckej dediny – Skanzen Vychylovka
Múzeum kysuckej dediny prezentuje kopaničiarsky spôsob osídlenia a spôsob života ľudu na Kysuciach z obdobia 19. storočia a prvej polovice 20. storočia. Skanzen vznikol v roku 1974. Hlavným dôvodom jeho budovania bola záchrana vzácnych objektov ľudovej architektúry z obcí Riečnica a Harvelka, ktoré mali zaniknúť z dôvodu výstavby vodnej nádrže Nová Bystrina. Dnes už múzeum sa tak postupne začalo rozrastať o obytné, hospodárske, technické i sakrálne stavby z viacerých kysuckých obcí. Zachované sú i stavby in situ – sezónne obydlia pre pastierov, tzv. cholvárky.
K zaujímavostiam skanzenu patrí Kaplnka Panny Márie Ružencovej zo Zborova nad Bystrinou, krčma z obce Korňa a najstarší obytný dom z roku 1806, ktorý bol pôvodne postavený v Oščadnici. Okrem zaujímavých expozícií si na tomto mieste môžete vychutnať i kultúrny zážitok v podobe pravidelných nedeľných podujatí, počas ktorých je múzeum prezentované ako živá dedina.